钦定古今图书集成/明伦汇编/闺媛典/第315卷 > 皇清四十八 > 郭之瑾妻王氏
## 钦定古今图书集成/明伦汇编/闺媛典/第315卷 > 皇清四十八 > 郭之瑾妻王氏

按《邳州志》：王氏，郭之瑾妻。恭谨克尽妇道。越四年，瑾亡，氏即誓死，家人防之密，氏曰：“妇人死节常事，况我年少无子，不死何待？” 其伯郭之琮曰：“吾子愿为汝嗣，以继亡弟一脉，可不死乎？” 氏乃强从，垢面毁形，纺织自活。历凶岁，冬无复襦，肤裂指堕，苦节二十馀年如一日。郡守旌表。